Påskelørdag blev for flere nordjyske yoga-entusiaster fejret på alternativ vis med live-streaming og gin i glassene.

Det hele startede med nogle videoer med morgen-yoga på terrassen. Men et par dage før påske sagde Michael Mogensbæks kæreste til ham, om de ikke skulle prøve gin-yoga. I løbet af corona-krisen har Michael Mogensbæk startet Facebook-siden "YogaTube Sæby", hvor der bliver lagt videoer med gratis yoga-inspiration op. Til daglig underviser han i yoga i både Sæby og Frederikshavn, og påskelørdag blev repertoiret så udvidet, da der blev live-streamet en lektion i gin-yoga. - Folk har brug for noget sjovt at være sammen om netop i den her tid, så jeg var selvfølgelig klar, da min kæreste foreslog det. Jeg er også selv ret glad for gin, siger Michael Mogensbæk til TV2 Nord. Lørdag aften var omkring 40 forskellige husstande med til eventet, hvor særligt mange familier havde det sjovt sammen. Der var selvfølgelig ikke gin i børnenes glas, men alle kunne gøre et forsøg på at udføre de forskellige øvelser. - Det er mega sjovt at finde på yoga-stillinger, hvor det kan lade sig gøre at drikke imens, og så er der jo sugerør til dem, der ikke er helt så smidige, forklarer Michael Mogensbæk. Der kom nogle ganske fine billeder ud af anstrengelserne hjemme i stuerne, og de blev sendt til Michael Mogensbæk, da der selvfølgelig var et par flasker gin på højkant til de bedste pletskud. Du kan se et udsnit af billederne både herunder samt i billedgalleriet øverst i artiklen.